U-I-80/03
Natisni
Opravilna št.:
U-I-80/03
Datum odločitve:
2. 12. 2004
ECLI:
ECLI:SI:USRS:2004:U.I.80.03
Akt:
Zakon o dohodnini (Uradni list RS, št. 54/04, 56/04 - popr., 62/04 - popr., 63/04 - popr. in 80/04) (ZDoh), 58. čl.
Izrek:
Pobuda za začetek postopka za oceno ustavnosti 58. člena Zakona o dohodnini (Uradni list RS, št. 54/04, 56/04 - popr., 62/04 - popr., 63/04 - popr. in 80/04) se zavrže.
Evidenčni stavek:
Ustavno sodišče zavrže pobudo, če pobudnik ne izkaže, da bi se njegov pravni položaj z morebitno zanj ugodno odločbo Ustavnega sodišča izboljšal.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.6.5.1 - Ustavno sodstvo - Učinki - Učinek glede na čas - Začetek veljavnosti odločbe.
Pravna podlaga:
Člen 25, Zakon o Ustavnem sodišču [URS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Blaž Angel, Ljubljana
Datum vloge:
4. 2. 2003
Vrsta odločitve:
sklep
Vrsta rešitve:
zavrženje
Dokument:
US24144
Dokument v PDF obliki:
U-I-80-03.pdf
116 KB
Prenesite datoteko
U-I-80/03-9
2. 12. 2004
SKLEP
Ustavno sodišče je v postopku za preizkus pobude Blaža Angela iz Ljubljane na seji dne 2. decembra 2004
sklenilo:
Pobuda za začetek postopka za oceno ustavnosti 58. člena Zakona o dohodnini (Uradni list RS, št. 54/04, 56/04 - popr., 62/04 - popr., 63/04 - popr. in 80/04) se zavrže.
Obrazložitev
1. Pobudnik navaja, da je bil na podlagi 58. člena Zakona o dohodnini (v nadaljevanju ZDoh) leta 2002 zavezanec za plačilo davka od kapitalskega dobička, saj je prodal vrednostne papirje. Ker meni, da je pravna podlaga obdavčitve v neskladju s členoma 14 in 27 Ustave, predlaga Ustavnemu sodišču, naj začne postopek za oceno njene ustavnosti. Določba naj bi bila v neskladju, ker ne upošteva posebnega položaja malih delničarjev, ki so v bistvu prisiljeni v prodajo, saj se cena vrednostnih papirjev po prevzemu podjetja zniža. Kljub temu tudi njihovo prodajo štejejo za špekulativno ter jo kot tako kaznujejo z davkom.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 - v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem.
Morebitna ugoditev pobudi mora privesti do izboljšanja pobudnikovega položaja.
3. Pobudnik svoj pravni interes utemeljuje s sprejeto ponudbo za prodajo vrednostnih papirjev. S tem ni izkazal, da bi ugoditev pobudi privedla do izboljšanja njegovega položaja.
Razveljavitev zakona začne učinkovati naslednji dan po objavi odločbe o razveljavitvi (43. člen ZUstS). Po 44. členu ZUstS pa se zakon, ki ga je Ustavno sodišče razveljavilo, ne uporablja za razmerja, o katerih je bilo pravnomočno odločeno.
Zato bi se pravni položaj pobudnika z morebitno razveljavitvijo zakona izboljšal le, če njegov postopek še ne bi bil pravnomočno končan oziroma če bi imel pobudnik vloženo ustavno pritožbo zoper posamični akt, ki bi temeljil na razveljavljeni zakonski določbi. Pobudnik ni izkazal, da bi v zvezi s svojo davčno obveznostjo od kapitalskega dobička za leto 2002 vložil kakršnokoli pravno sredstvo in da torej ima v teku kakšen postopek. Ker ni izkazal pravnega interesa za izpodbijanje 58. člena ZDoh, je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj